淇上酬薛據兼寄郭微
作者：王昌齡
朝代：唐

paragraphs: 自從別京華，我心乃蕭索。
十年守章句，萬里空寥落。
北上登薊門，茫茫見沙漠。
倚劒對風塵，慨然思衞霍。
拂衣去燕趙，驅馬悵不樂。
天長滄洲路，日暮邯鄲郭。
酒肆或淹留，漁澤屢棲泊。
獨行備艱難，孰辭千鼎鑊。
皇情念淳古，時俗何浮薄。
理道須任賢，安人在求瘼。
故交負奇才，逸氣包謇諤。
隱軫經濟策，縱橫建安作。
才望忽先鳴，風期無宿諾。
飄颻勞州縣，迢遞限言謔。
東馳眇貝丘，西顧彌虢略。
淇水徒自深，浮雲不堪託。
吾謀適可用，天道豈遼廓。
不然買山田，一身與耕鑿。